钦定古今图书集成/明伦汇编/官常典/第592卷 > 朱裳
## 钦定古今图书集成/明伦汇编/官常典/第592卷 > 朱裳

按《明外史》本传：“裳字公垂，沙河人。年十四为诸生，读
书黉舍，躬执爨。提学御史顾潜俾受学于崔铣。登正
德九年进士，擢御史，巡盐河南。钱宁遣人牟盐利，裳
禁不予。巡按山东，前御史王相忤镇守中官黎鉴，被
诬下诏狱。裳抗疏直相，劾鉴八罪。帝还自宣府，裳请
下罪已，诏新庶政，以结人心。不报。山东大水，淹城武”、
单二城，以裳言，命相地改筑。帝幸南都，久不返，裳极
陈小人、荧惑之害。出为巩昌知府。嘉靖二年举治行
卓异，迁浙江副使。日啜菜羹，妻操井臼，迎父就养。同
列知其贫，制衣一袭为寿。父亦拒不纳。三迁至浙江
左布政使，以右副都御史总理河道，数条上方略。外
艰归，久不起。帝南巡，谒行在，命以故官总理河道，迎
章圣梓宫。冒暑卒。隆庆中，追赠户部右侍郎，谥“端简。”